## Uvjeti kreditiranja infrastrukturnih i gospodarskih projekata

### NN 101/2002 (30.8.2002.), Uvjeti kreditiranja infrastrukturnih i gospodarskih projekata

# FOND ZA REGIONALNI RAZVOJ REPUBLIKE HRVATSKE

1664

Temeljem članka 12.
stavak 3. Zakona o Fondu za regionalni razvoj Republike Hrvatske (»Narodne
novine«, br. 107/01), te Pravilnika o uvjetima i načinu korištenja sredstava
Fonda za regionalni razvoj Republike Hrvatske (»Narodne novine«, br. 65/02)
Uprava Fonda, u skladu s odlukom Upravnog odbora uz suglasnost Vlade Republike
Hrvatske, objavljuje

## UVJETE KREDITIRANJA

### infrastrukturnih i gospodarskih projekata

1. Uvod

Fond za regionalni
razvoj Republike Hrvatske (u nastavku teksta: Fond) u okviru svoga djelovanja,
koje je regulirano Zakonom o Fondu za regionalni razvoj Republike Hrvatske
(»Narodne novine«, br. 107/01) i Pravilnikom o uvjetima i načinu korištenja
sredst­a­va Fonda za regionalni razvoj Republike Hrvatske (»Narodne novine«,
br. 65/02), na više načina svojim sredstvima sudjeluje u realizaciji odabranih
projekata.

Ovim dokumentom
utvrđuju se uvjeti i način sudjelovanja Fonda u realizaciji pojedinih
projekata.

2. Namjena kredita

Krediti su
namijenjeni za ulaganja u osnovna i minimalno potrebna trajna obrtna sredstva
prvenstveno pri realizaciji infrastrukturnih projekata, te gospodarskih
projekata, koje je Fond odabrao za financiranje na temelju natječaja koji raspisuje
Fond.

Sredstva Fonda
namijenjena su za financiranje i ostalih razvojnih programa Fonda za razvoj i
zapošljavanje.

Iznos kredita
predviđen za ulaganja u trajna obrtna sredstva ne može biti veći od 20% ukupnog
iznosa kredita.

a) infrastrukturni
projekti

 Pri kreditiranju infrastrukturnih projekata
Fond će poticati projekte vezane na:

– izgradnju i obnovu vodoopskrbnih objekata, te
objekata odvodnje i pročišćavanja otpadnih voda,

– za zbrinjavanje komunalnog otpada te održavanje
čistoće,

– opskrbu plinom, toplinskom energijom i drugim
izvorima energije,

– veletržnice i tržnice na malo,

– cestovnu infrastrukturu,

– uređenje manjih luka i pristaništa,

– zaštitu i gospodarsko promicanje kulturne i prirodne
baštine,

– drugi projekti važni za regionalni razvoj.

b) gospodarski
projekti

 Pri kreditiranju gospodarskih projekata Fond
će naročito poticati rentabilne i izvozno orijentirane projekte, koji su
zasnovani na domaćim resursima i zapošljavaju lokalno stanovništvo.

3. Korisnici kredita

Korisnici kredita
jesu jedinice lokalne i područne (regionalne) samouprave (općine, gradovi i
županije), a i drugi gospodarski sub­jekti (pravne i fizičke osobe, obrtnici i
dr.) s područja Republike Hrvatske koja su određena Zakonom o obnovi, Zakonom o
otocima, Zakonom o područjima posebne državne skrbi, Zakonom o
brdsko-planinskim područjima, te s ostalih područja s posebno izraženim
problemima razvoja i zapošljavanja.

4. Iznos kredita (udio)

Iznos kredita ovisi o
konkretnom investicijskom programu, postotku samofinanciranja, kreditnoj
sposobnosti korisnika kredita, vrijednosti i kvaliteti ponuđenih instrumenata
osiguranja, udjelu bespovratnih sredstava u financiranju projekta i slično.

Fond kreditira do 70%
potrebnih sredstava za investicije za projekte koji se realiziraju na
područjima koja su određena Zakonom o područjima posebne državne skrbi, a za
projekte koji se realiziraju na ostalim područjima do 50% potrebnih sredstava
za investicije.

5. Javna poduzeĆa

Realizaciju projekata
regionalnog razvoja podupiru i javna poduzeća izgradnjom objekata iz njihove
nadležnosti.

6. Bespovratna sredstva

Iznimno za
infrastrukturne projekte koje predlažu područja čija je financijska snaga
(proračunska sredstva po stanovniku) manja od 65% od prosjeka Republike Hrvatske,
mogu se do 50% investicijskog projekta financirati bespovratno.

Posebno pogodnim za
bespovratno financiranje smatrat će se infrastrukturni projekti jedinica
lokalne i područne (regionalne) samouprave u koje su uključena sredstva javnih
poduzeća, sredstva HBOR-a, Fonda za razvoj i zapošljavanje i drugih
institucija.

Fond može
subvencionirati kamate na kredite za infrastrukturne projekte koje kreditiraju
HBOR ili druge institucije.

Zavisno od značaja
svakog infrastrukturnog projekta za regionalni razvoj pojedine županije ili
nekoliko županija Upravni odbor Fonda donosi odluku o iznosu i načinu
sudjelovanja Fonda u bespovratnom financiranju pojedinih infrastrukturnih
projekata.

7. Uvjeti kredita

a) Rok otplate:

– za infrastrukturne
projekte do 15 godina, uključujući i poček (3 godine)

– za gospodarske
projekte do 10 godina, uključujući i poček (2 go­dine)

b) Kamatna stopa:

– za infrastrukturne
projekte eskontna stopa HNB – 3% godišnje

– za gospodarske projekte eskontna stopa HNB – 2%
godišnje

Krediti se odobravaju u kunama uz primjenu valutne
klauzule.

Kamate se obračunavaju proporcionalnom metodom
dekurzivno na iskorišteni iznos kredita i naplaćuju tromjesečno, a po zahtjevu
korisnika kredita mogu se obračunavati i naplaćivati i mjesečno. Za vrijeme
korištenja kredita do prijenosa u otplatu kamate (interkalarne kamate) se
obračunavaju u visini redovne kamate i naplaćuju tromjesečno. Kredit se
otplaćuje u tromjesečnim ratama, ali na zahtjev korisnika kredita moguća je
otplata i u mjeseč­nim ratama.

c) Naknada za
obradu kreditnog zahtjeva:

Naknadu za obradu
kreditnog zahtjeva Fond obračunava u visini 1% jednokratno, na iznos odobrenog
kredita. Naknada se naplaćuje prije ili istodobno s prvim korištenjem kredita.

8. Osiguranje

Fond će od korisnika
kredita uzimati instrumente osiguranja urednog vraćanja kredita u skladu s
uobičajnom bankarskom praksom, kao što su osobna mjenica vlasnika tvrtke
korisnika kredita, bjanko-mjenica i zadužnica tvrtke, ali i jedan ili kombinaciju
više instrumenata osiguranja (prijenos prava vlasništva na raspoloživim
nekretninama ili pokretninama korisnika kredita, jamstvo banke, prijenos prava
vlasništva nekretnina i pokretnina koje se kupuju iz kredita, polica osiguranja
od komercijalnih rizika vinkulirana u korist Fonda).

Nekretnine i pokretnine trebaju biti procijenjene od
ovlaštenog sudskog vještaka, a pogodnima će se smatrati one čija je tržišna
vrijednost najmanje jednaka iznosu odobrenoga kredita.

U slučaju da nema dostatnih instrumenata osiguranja
korisnici kredita mogu tražiti garanciju Hrvatske garancijske agencije (
Hrvatske agencije za malo gospodarstvo).

Fond može od korisnika kredita tražiti i neki drugi
raspoloživi instrument osiguranja ako smatra potrebnim.

9. Kriteriji za odabir projekata

Kriteriji za odabir
projekata su sljedeći:

*a) infrastrukturni
projekti*

odabrat će se pomoću
cost-benefit analize, uz uvažavanje specifičnih ciljeva pojedinih županija;

*b) gospodarski
projekti*

odabrat će se pomoću
sljedećih kriterija:

1. rentabilnost,

2. izvozna
orijentiranost,

3. korištenje domaćih
resursa,

4. zapošljavanje
lokalnog stanovništva,

Minimalni kriteriji
za odabir gospodarskih projekata:

– udio vlastitog
kapitala u bilanci (projektu) – najmanje 10%,

– dobit u poslovanju
u posljednjoj godini,

– maksimalni broj
dana blokade u prethodnih 180 dana manji od 15 dana.

Infrastrukturni i
gospodarski projekti moraju zadovoljavati eko­loš­ke standarde.

10. Kvantifikacija kriterija za evaluaciju projekata

Kriteriji za
gospodarske projekte rangiraju se sukladno sljede­ćim pravilima odabira:

1. Rentabilnost

Dobit prije oporezivanja na jednu kunu sredstava
Fonda, što je veći pokazatelj, to je projekt prihvatljiviji.

2. Izvozna orijentiranost

Prihod od prodaje u inozemstvu na jednu kunu sredstava
Fonda, što je veći pokazatelj, to je projekt prihvatljiviji.

3. Korištenje domaćih resursa

Najbolji je projekt onaj koji koristi najveći udio
sirovina i materijala iz domaćih izvora u ukupnim troškovima iskazanima za prve
dvije godine projekta.

4. Zapošljavanje lokalnog stanovništva

Angažiranost sredstava Fonda po jednom novozaposlenom,
što su manja sredstva Fonda po novozaposlenom, to je projekt pri­hvatljiviji.

Za svaki se projekt po pojedinačnim kriterijima
utvrđuje redoslijed, odnosno mjesto koje je projekt zauzeo između svih
projekata.

Najbolji projekt je onaj koji ima najmanji zbroj
mjesta koje je zauzeo. Analogno tome, najlošiji je onaj kojemu je taj zbroj naj­veći.

11. Odabir projekata

Nakon zaključenja
natječaja županije će utvrditi cjelovitost dokumentacije svakog investitora, te
izvršiti prvi odabir unutar svoga područja, odnosno rangiranje projekata
temeljem navedenih kriterija za izbor prvenstveno infrastrukturnih te
gospodarskih projekata.

O obavljenom rangiranju
županije izvješćuju Fond, te mu dostavljaju dokumentaciju svih tražitelja
kredita.

Na osnovi podataka o
rangiranju projekata prispjelih na natje­čaj i mišljenja Uprave Fonda o
navedenim projektima, Upravni odbor Fonda donosi konačne odluke o njihovu odabiru.

Pri odlučivanju Fond
može uvažiti mišljenje banke i drugih stručnih institucija.

Mišljenja se trebaju
prvenstveno odnositi:

– na dosadašnje
poslovanje investitora,

– na osobnu i stručnu
sposobnost poduzetnika,

– na utemeljenost
podataka u investicijskom programu,

– na ocjenu snage,
slabosti, šansi i opasnosti projekta i traži­telja,

– zaključak i
prijedlog.

12. Ugovaranje kredita

Ugovaranje kredita
obavlja se temeljem odluke Fonda.

Odluka o odobrenju kredita sadržava podatke o nazivu
korisnika, iznosu, namjeni, uvjetima, te o načinu i roku korištenja i otplate
kredita, načinu osiguranja njegove naplate, te o ostalim uvjetima i obvezama
korisnika kredita.

13. KoriŠtenje kredita

Korištenje kredita
ostvaruje se temeljem dokumentacije kojom se dokazuje usklađenost s namjenom iz
odluke o kreditu.

Kredit je moguće koristiti nakon osiguranja njegove
naplate.

Rok za korištenje kredita odobravat će se u pravilu do
12 mjeseci, a ovisno o specifičnosti pojedinih projekata i duže ako to
zahtijeva razdoblje izgradnje projekta.

14. Kontrola namjenskog koriŠtenja kredita

Namjensko korištenje
kredita Fond nadzire preko isplatne dokumentacije i na terenu. Fond ima pravo
provjeravati namjensko korištenje kredita kod krajnjeg korisnika kredita.

Fond može angažirati i druge pravne i fizičke osobe za
nadziranje namjenskog korištenja kredita.

U slučaju nenamjenskog korištenja kredita ili davanja
neistinite dokumentacije u svrhu odobrenja kredita, Fond će zatražiti povrat
cjelokupnog iznosa kredita sa svim zavisnim troškovima.

15. NaČin podnoŠenja zahtjeva

Dokumentirane
zahtjeve za kreditiranje projekata zainteresirani podnose županijskim uredima
za gospodarstvo sukladno natječaju za prikupljanje ponuda i odabir projekata, a
koji raspisuje Fond.

16. Dokumentacija za podnoŠenje zahtjeva

Fond će zahtjev za
odobrenje kredita smatrati kompletiranim ako je zahtjevu priložena sljedeća
dokumentacija:

Infrastrukturni projekti

ako je korisnik jedinica
lokalne i područne (regionalne) samouprave

1. zahtjev za kredit,

2. investicijski program,

3. građevinska dozvola,

4. suglasnost Vlade RH za zaduženje kod Fonda uz
prethodno mišljenje ministarstva financija,

5. potpisni karton,

6. podaci o instrumentima osiguranja,

7. obrazac »BILANCA«, obrazac »RAČUN PRIHODA I
IZDATAKA«, te obrazac »RAČUN ZADUŽIVANJA« uz pripadajuće bilješke (za protekle
dvije godine),

8. godišnji proračun prethodne i tekuće godine

Gospodarski projekti

a) ako je korisnik pravni
gospodarski subjekt

1. zahtjev za kredit,

2. izvod iz sudskog registra,

3. obavijest o razvrstavanju poslovnog subjekta prema
NKD-u,

4. karton deponiranih potpisa za raspolaganje
sredstvima na računu, BON 1 i BON 2,

5. financijska izvješća poduzetnika u posljednje dvije
godine poslovanja, posljednje revizorsko mišljenje, vlasnička struktura,

6. životopis odgovornih osoba.

Ukoliko pravni gospodarski subjekt ispunjava propisane
minimalne kriterije dostavlja slijedeću dokumentaciju:

7. potvrda o podmirivanju poreza i doprinosa,

8. poslovni plan kroz investicijski program,

9. građevinska dozvola, ako je potrebna,

10. podaci o instrumentima osiguranja,

11. popis kreditora, kreditnih obveza i kreditnih
uvjeta,

12. izjava o broju zaposlenih u prethodne tri godine,

13. ovjerena od javnog bilježnika bruto bilanca na dan
pod­no­še­nja zahjeva.

b) ako je korisnik
obrtnik

1. zahtjev za kredit,

2. karton deponiranih potpisa za raspolaganje
sredstvima na računu, BON 1 I BON 2

3. životopis obrtnika,

4. obrtnica,

5. obrazac DOH za prethodne tri godine,

Ukoliko obrtnik zadovoljava propisane minimalne
kriterije dostavlja sljedeću dokumentaciju:

6. poslovni plan kroz investicijski program,

7. građevinska dozvola, ako je potrebna,

8. podaci o instrumentima osiguranja,

9. izjava o broju zaposlenih u prethodne tri godine,

10. popis dugotrajne imovine,

11. potvrda o podmirivanju poreza i doprinosa,

12. izjava ovjerena od javnog bilježnika o stanju
obveza.

c) ako su korisnici
novoosnovane pravne osobe

1. dokumenti kao što
ih prilažu pravni gospodarski subjekti pod brojem 1, 6.

2. izjava ovjerena od
javnog bilježnika da osnivač nije bio vlasnik pravne osobe koja je završila u
stečaju; dokaz o stručnoj spremi.

3. ako je projekt
rangiran od strane županije prilažu se dokumenti kao što ih prilažu pravni
gospodarski subjekti pod brojem 8, 9. 10.

d) ako su korisnici
novoregistrirani obrtnici

1. dokumenti što ih
prilažu obrtnici pod brojem 1,3.

2. dokaz da osnivač
nije bio vlasnik obrta koji je zatvorio, dokaz o stručnoj spremi.

3. ako je projekt
rangiran od strane županije prilažu se dokumenti kao što ih prilažu obrtnici
pod brojem 6, 7, 8.

U određenim slučajevima Fond zadržava pravo zatražiti
od korisnika i neku drugu dokumentaciju koja se može pokazati potrebnom za
obradu kreditnog zahtjeva.

17. Ostali uvjeti

Financiranje ostalih
razvojnih infrastrukturnih i gospodarskih projekata Fond će podržavati kroz
programe nadležnih ministarstava temeljem posebnih ugovora koje usvaja Upravni
odbor Fonda.

Uprava Fonda može predložiti Upravnom odboru da
zatraži suglasnost Vlade Republike Hrvatske za financiranje projekata koji ne
ispunjavaju ove Uvjete, a imaju značajnu ulogu u razvoju jedinica lokalne i
područne samouprave, regija ili Republike Hrvatske.

Na sve ono što ovim dokumentom nije
odgovarajuće regulirano primjenjivat će se Zakon o Fondu za regionalni razvoj
Repub­like Hrvatske, Pravilnik o uvjetima i načinu korištenja sredstava Fonda
za regionalni razvoj Republike Hrvatske, te ostali akti i odluke nadležnih
tijela Fonda.

Predsjednik
Upravnog odbora
**dr. Mato Crkvenac,** v. r.

if !supportEmptyParas endif

if !supportEmptyParas endif

Ostalo, NN 101/2002-1664